O‘lka aholisining o‘lkaning ijtimoiy-siyosiy hayotida ishtiroki

to‘g’risidagi axboroti

**Kutubxona xodimlari va ommaviy foydalanuvchilar**

**uchun mo’ljallangan**

**Bibliografiya xizmati**

**2023 yil**

**“Insonga e’tibor va sifatli ta’lim” yili**



Beruniy tumani statistika bo‘limi ma’lumotiga ko‘ra,

2023- yilning 1-aprel holatiga Beruniy tumanining doimiy aholi soni:

**Aholi soni jami** – 202 027 kishi;

Shundan:

**Erkaklar soni** – 101 548 kishi

**Ayollar soni** – 100 479kishi

**Shahar aholisi** – 71 262 kishi

**Qishloq aholisi** – 130 765 kishi.

**2023 yil**

**O‘lkashunoslik hujjatlari: nashr xillari va turlari**

**Reja:**

**1.Mazmuni va shakliga ko’ra turlari**

**2.Turi va xiliga ko’ra turlari**

O‘lkaning tabiiy boyliklari, ijtimoiy-iqtisodiy shakllanishi va rivojlanish xususiyatlarini aks ettiruvchi o’lkashunoslik adabiyotlari fondining oqilona tashkil etilishi – o’lkada fan va texnika yangiliklari va yutuqlarini tezlik bilan amaliyotga joriy qilish, baynaminal tarbiyani olib borish, o’lkaga muhabbat xissini tarbiyalab borish, jonajon o’lka an’analarini saqlash, ko’z qorachig’idek asrash tuyg’ularini tarbiyalashning asosiy shartlaridandir.

Uzoq yillar mobaynida o’lkani o’rganish manbai, o’lka haqidagi ijtimoiy axborotni yoritish va tarqatishning asosiy vositasi kitob bo’lib kelgan.

Hozirga kelib esa axborot manbai bo’lgan hujjatlar doirasi juda kengaygan. Ularga kitoblar va boshqa qo’lyozma hujjatlar bilan bir qatorda gramplastinkalar, ovoz yozilgan tasmalar, haritalar, kino-foto-fono materiallar, elektron hujjatlar ham kiradi. Bosma matbuot asarlari o’lkashunoslik hujjatlari fondining asosini tashkil etadi. Kino-foto-fono, elektron hujjatlar ham kitoblardek kitobxonlarga (iste’molchilarga) zarur materiallardir. Bu hujjatlarning paydo bo’lishi bilan kitob so’zi ularning mazmun-mohiyatini ochib bera olmay qoldi. Shu sababli kutubxonashunoslik bibliografiyashunoslik atamashunosligida uning o’rnini bosa oladigan, bu barcha materiallarning umumiy ifodasi sifatida qo’llanilishi mumkin bo’lgan “hujjat” atamasi kiritildi.

Davlat standarti va boshqa bibliografiyashunos olimlarning asarlarida “hujjat” - bu insonning ijodiy faoliyati va ob’ektiv borliqdagi voqea, hodisalar, faktlar haqidagi axborotni maxsus materialda turli vositalar orqali aks ettirgan manba” deb ta’riflangan. Shu ta’rifga asoslanib “o’lkashunoslik adabiyotlari” tushunchasini ham “o’lkashunoslik hujjatlari” tushunchasi bilan almashtirish, ya’ni birinchisi o’rniga keyingi atamani qo’llash o’rinli.

O‘lkashunoslik hujjatlarini ajratishda ham rus o’lkashunos-bibliografiyashunos olim N.N.Herba ta’kidlaganidek, hujjatning mazmuniga asoslanib olinishi maqsadga muvofiqdir.

**Mazmun belgisi –** bu tarmoq va tematik yo’nalishi, maqsadi va kitobxonlik doirasi, qimmati, janri va boshqa xususiyatlaridan iborat bo’lishi mumkin.

**Shakliga** esa bilim manbai sifatida hujjatning shakli – alohida nashr, to’plam, jurnal, gazeta maqolasi, varaqa, patent, qo’lyozma, asarning bo’limi, parcha, elektron disk, magnit tasmasi va hokazolar kiradi. Lekin o’lkashunoslikda bu shakl belgilari asosiy hisoblanmaydi. Demak, o’lkashunoslik hujjatlarini tanlashda mazmun belgisi asos qilib olinadi.

**O‘lkashunoslik hujjatlarining mazmun belgisi quyidagilardan iborat bo’ladi:**

1. O‘lkaning jugrofiy holati, relefi, iqlimi, foydali qazilmalari, suv manbalari, o’simlik va hayvonot dunyosi, tabiatni qo’riqlash faoliyati haqidagi axborot, ma’lumotlarning mavjudligi;
2. O‘lka tashkilotlarining faoliyati (s’ezd, sessiya, konferentsiyalar, kengashlar materiallari) haqidagi axborotning mavjudligi;
3. O‘lka aholisining o’lkaning ijtimoiy-siyosiy hayotida ishtiroki haqidagi axborotning mavjudligi;
4. O‘lkada sanoat, qishloq xo’jaligi, transport va xalq xo’jaligining boshqa tarmoqlari haqidagi axborotni aks ettirgan hujjatlar;
5. O‘lkaning fani, madaniyati, maorifi, shuningdek, o’lkaning faxri bo’lgan shaxslar haqida axborotni aks ettirgan hujjatlar bo’lishi mumkin.

Shunday qilib, **o’lkashunoslik hujjati -**  bu mazmunan o’lka bilan bog’liq bo’lgan har qanday matbuot asaridir. Demak, u bir kitob yoki uning bo’limi, bobi, jurnal, to’plam yoki gazetada bosilgan maqola, bir xarita, pono, ovoz yozilgan magnit tasmasi, kino-foto-fono hujjatlar, diafilm, elektron resurs va shu kabi material bo’lishi mumkin.

Mazmunan deganda, hujjatda o‘lka haqidagi axborotning mavjudligi tushuniladi. O’lkashunoslik hujjatlarini aniqlashda ularning nashr joyi, tili, xili, turi, hajmi hech qanday ahamiyatga ega emas. Masalan, Xivaning 2500 yilligiga bag’ishlangan “Xiva ming gumbaz shahri” fotoalbomi Toshkentdagi Davlat nashriyotlarining birida tushuntirish matnlari 3 - o’zbek, rus, ingliz tillarida bosilgan bo’lishi mumkin. Yoki Mirzacho’lni o’zlashtirish to’g’risida Dekret qabul qilinib, u bo’yicha ishlar boshlanganining 40 yilligiga va Gulistonning bugungi hayotiga bag’ishlangan ilmiy adabiyot (Gulistonda nashriyot yo’qligi sababli) Toshkent nashriyotlarining birida rus tilida bosilgan bo’lishi mumkin. Bu asarlar xivaliklar va gulistonliklar uchun olish zarur bo’lgan o’lkashunoslik hujjatlaridir. Yoki Kamoliddin Raximovning “Namangan” deb atalgan qo’shig’i. Bu qo’shiq magnit tasmasiga yozilgan yoki gramplastinkada (ya’ni kitob kabi xarf, shriftlar-matn bilan ifodalanmagan) bo’lishiga qaramay, mazmunan shu o’lkaga bag’ishlangan.

O‘lkashunoslik adabiyoti atamasi paydo bo’lgandan buyon uning ustidagi mutaxassislarning munozaralari avj olib kelgan. Ular qanday hujjatlarni o’lkashunoslik hujjatlariga kiritish kerakligi haqida hozirda ham baxslashadilar. O‘lkashunos-bibliografiyashunoslarning bir guruhi (A.N.Buchenkov, N.A.Vilchur, N.N.Herbalar) o’lkashunoslik hujjatlariga o’lkaga oid axborotni o’zida aks ettirgan har qanday ko’rinishdagi, xildagi hujjatlarni, ya’ni mazmunan shu o’lkaga bag’ishlangan hujjatlarni kiritadilar.

Boshqa bir guruh o’lkashunos-bibliograf mutaxassislar (A.V.Mamontov, E.B.Soboleva, E.B.Burinskaya va boshqalar) esa o’lkashunoslik hujjatlariga faqat mazmunan o‘lkaga oid hujjatlargina emas, balki shu o’lkada yaratilgan, ya’ni bosib chiqarilgan materiallar ham kiradi, deb ta’kidlaydilar. Ular har bir chiqqan bosma asar shu o’lkadagi bosmaxonada, uning xodimlari tomonidan bosmadan chiqqan, muharrir u asarni tahrir qilgan,

shu joylik musavvir uni bezagan, deb uqtiradilar. Biroq, N.N.Herba bu fikrni mutlaqo inkor etadi. Uning fikricha, unday hujjatlarning ko’pi hech qanday tomondan o’lka bilan bog’liq emas. Ular – asbob-uskunalar, agregatlardan foydalanish bo’yicha yo’riqnomalar, o’quv materiallarini qayta bosib chiqarilishi, ilmiy tadqiqotlarning natijalari va boshqalar haqidagi hujjatlardir. Hozirgi bozor iqtisodiyoti sharoitida esa tijorat maqsadida turli sarguzasht asarlar, boshqa mazmunan axloqsiz kitoblar qayta nashr qilinmoqda. Ko’pgina mahalliy nashriyotlarda muallifning o’z mablag’i hisobiga, uning buyurtmasi bilan ham asarlar bosib chiqarilmoqda. Ular mutlaqo o’lkashunoslik nashrlari bo’la olmaydi.

Masalan, M.Bulgakovning “Usta va Margarita” asari o’zbek tiliga o’girilib, Toshkentda G’afur G’ulom nomidagi nashriyot-matbaa ijodiy uyida chop etilgan, yoki A.S.Pushkinning “Evgeniy Onegin” asari ham o’zbek va rus tillarida Toshkent nashriyotlaridan birida chop etilganligi uchun Toshkent shahridagi AKM lari ularni mahalliy nashr sifatida olishlari yoki yig’ishlari shart emas. Negaki mahalliy nashr – bu mamlakatning ma’lum bir hududidagi mahalliy nashriyotlar va bosmaxonalarda chop etilgan, shu joylik muallif qalamiga mansub asarlardir.

Yuqoridagilardan tashqari, yana o’lkaning mashhur shaxslari haqidagi asarlar va u shaxslarning asarlarini o’lkashunoslik adabiyotlari tarkibiga kiritish masalasi ham munozara bo’lib kelmoqda.

U shaxslarni ikki qismga ajratish mumkin: **birinchisi,** o‘lka bilan o’z hayoti va ijodiy faoliyati tomonidan bog’liqligi haqida hikoya qiluvchi matbuot asarlari. Bunday asarlarda yo o‘lka hayotining u yoki bu tomoni yoritilgan bo’lishi mumkin, yoki u shaxs o’z faoliyati bilan o’lka hayotida muhim iz qoldirgan bo’lishi mumkin. Bular albatta o‘lkashunoslik hujjatlari bo’ladi.

**Ikkinchisi** esa, shu o’lkada yashayotgan yoki tug’ilgan shaxs bo’lsa, u erda hech qanday muhim ish bajarmagan yoki ijodi ham o’lka bilan bog’liq bo’lmasa, u haqidagi asar mutlaqo o’lkashunoslik hujjati bo’la olmaydi. Biroq, uning asari shu erda bosmadan chiqsa, bu hujjat mahalliy nashr bo’laveradi. Mahalliy nashr fanning turli sohalari, masalalariga bag’ishlangan bo’lishi, turli xildagi va turdagi material – hujjat bo’lishi mumkin. Bu holda bunday hujjatlar o’lka hayotining u yoki bu tomonini tashkil etishda, rivojlanishida, yoki ishlab chiqarish sohasida muhim o’rinni egallashi mumkin va shu jihatdan uning ahamiyati katta bo’ladi. Masalan, o’lkada nashr qilingan o’rta maktabning 6 sinf o’quvchilari uchun matematika – algebra darsligi. Bu kitob shu joyda maorif tizimini rivojlantirishda, ya’ni o’rta maktab o’quvchilarini darsliklar bilan ta’minlashda katta xissa bo’lib qo’shilgan.

Demak, mahalliy nashrlarning mazmunan o‘lkaga oid bo’lmagan qismi ham o‘z o’rni va mavqeiga ega ekanki, ularni mahalliy AKM lari va ARM lari yig’ib borishlari maqsadga muvofiq hisoblanadi.

Yuqoridagilardan shunday xulosa qilish mumkin: **o’lkashunoslik hujjati** nashr joyi, yili, xili, turi va tilidan qat’iy nazar o’lka bilan mazmunan bog’liq axborotni o’z ichiga oladi. U bosmaxona yo’li bilan bosilgan matnli hujjat, rotaprintda ko’paytirilgan hujjat, ksero nusxasi olingan, rotatorda nusxasi

ko’paytirilgan, mashinkada bosilgan hujjat bo’lishi mumkin. Ularga notalar, xaritalar, esdaliklar, badiiy reproduktsiyalar, plakatlar, otkritkalar, albomlar, shuningdek, kino-foto-fono materiallar, gramplastinkalar, magnit tasmalari, videokassetalar, elektron resurslar va boshqalarni kiritish mumkin.

O‘lkashunoslik hujjatlari quyidagi nashr xillari va turlariga ajratiladi:

**Turlari –** kitoblar va kichik risolalar, vaqtli va davomli nashrlar, ularda bosilgan maqolalar, audiovizual materiallar (kino-foto-fono-materiallar, vidokassetalar, tasviriy san’at asarlari, elektron ma’lumotlar bazasi va hokazo) bo’lishi mumkin.

**Hillari –** ilmiy, ilmiy-ommabop, ishlab chiqarish, o’quv adabiyotlari, ma’lumotnoma nashrlari, o’lka haqidagi badiiy asarlar.

O‘lkashunoslik adabiyotlarini turlari bo’yicha tahlil qilganda shunday xulosa qilish mumkin: o’lkalarga oid kitoblar va kichik risolalar bosma kitob paydo bo’lgandan buyon nashr etiladi, biroq XX asrga qadar ularning soni ko’p emas edi. Bizning o’lkalarimiz haqidagi nashrlar ham XIX asrning oxirgi choragida turli shaharlarda bosilgan. Turkistonning Samarqand, Buxoro, Skobelev, Yangi Marg’ilon kabi shaharlarida ham o’sha davrda Chor Rossiyasi hukumati tomonidan Turkiston o’lkasini o’rganish uchun yuborilgan turli ekspeditsiyalarning tekshiruvlari natijasi kitob holida chiqarilgan. Masalan, 1882 yilda bosilgan Middendorfning “Ocherki Ferganskoy dolino’” kitobi, 1884 yilda chiqqan “Fergana po zapiskam Sultana Babura” asari, “Statisticheskie obzoro’ Ferganskoy oblasti s 1882 po 1913 gg.” asari, Ryui Gonzales Klavixoning 1881 yilda chiqqan “Dnevnik puteshestviy ko dvoru Timura v Samarkand v 1403-1406 gg” nomli asari, N.V.Virskiyning 1896 yilda bosilgan “Vinogradarstvo v Samarkandskom uezde” asari, A.Poslavskiyning 1891 yilda chiqqan “Gorod Buxara” kitobi, G.A.Pankratovning 1910 yilda bosilgan “Istoricheskie pamyatniki g. Samarkanda” nomli asari va boshqa qator asarlarni olish mumkin.

Vaqtli va davomli nashrlar ichida aynan bir o’lkaga oid sof o’lkashunoslik xususiyatiga ega bo’lgan nashrlar yo’q. Biroq, Qoraqalpog’istonda chop etiladigan ayrim jurnallar o’lkashunoslik jurnallari bo’la oladi. Ular: “Amudaryo”, “Qaraqalpaqistan qatini” jurnallari shular jumlasidandir. Shuningdek, Qoraqalpog’iston Respublikasi Beruniy tumanidagi “Tamaddun nuri” jurnali xam o’lkashunoslik jurnali qatoriga kira olsa kerak. Universal jurnallar va davomli nashrlar, byulletenlar sahifalarida o’lkashunoslik materiallari keng yoritib boriladi.

Gazetalar ichida o’lkashunoslik xususiyatiga ega bo’lgan nashrlar ko’p sonni tashkil etadi. Ular mahalliy vaqtli nashr – gazetalardir. Ulardan, “Arnasoy Tongi” (Arnasoy), “Buxoro to’qimachisi”, “Zarafshon” (Kattaqo’rgon), “Marg’ilon atlasi”, “Namangan atlasi”, “Ohangaron”, “Parkent tongi”, “Paxtaobod”, “Sirdaryo”, “Toshloq tonggi”, “Cho’lquvar” (Yangier), “Yangier tongi”, “Yangiyo’l” va boshqalar.

Bulardan tashqari markaziy viloyat gazetalarida ham o’lka hayotiga oid materiallar keng bosilib boriladi.

Oktyabr to’ntarishidan keyingi davrda mahalliy joylarga bag’ishlangan

hujjatlarning nashr etilishi yaxshi yo’lga qo’yilgan. Respublika nashriyotlarida va ayrim mahalliy bosmaxonalarda bunday materiallar ko’plab bosila bordi. Masalan, “Buxoro okrug ekish komissiyasining qarori” (Eski Buxoro shahar soveti bosmaxonasi, 1930 y.); “Yoppasiga kollektivlashgan Andijon rayoni kolxozchi-tashkilotchilar yo’ldoshi” (Andijon “Paxta fronti” gaz va raykomxozsoyuz nashri, 1931 y.) (lotin grafikasida); “Buxoroda ochilgan 5 oylik ta’lim tarbiya kursi ishlab chiqqan bir o’qish yili uchun kompleks” (Buxoro, 1930), I.Musaxonovning “Pesni Fergano’, Buxaro’ i Xivo’” nomli asari (1931) va boshqalar.

Audiovizual materiallar hozirda xilma-xil. Kinofilmlar, mikrofilmlar, diafilmlar, xaritalar, fotoalbomlar, musiqa-nota asarlari ham shular jumlasiga kiradi va hozirda ular juda ko’p. Masalan, har bir viloyatning hayotini turli tomonlariga oid, ya’ni iqtisodiy, jugrofiy, tabiiy, o’simliklar dunyosi, foydali qazilmalar xaritasi va h.k. Fotoalbomlar: XX asrning 70-yillari oxirida hamma viloyatlarga bag’ishlangan fotoalbomlar chiqqan. Samarqand, Buxoro, Qarshi, Xiva kabi yirik me’moriy yodgorliklar shaharlariga bag’ishlangan fotoalbomlar bu shaharlarning yubileylari munosabati bilan chop etilgan.

Ular: “Xiva ming gumbaz shahri”, “Qarshi - 2700”, “Samarqand” (2750 yilligiga), “Marg’ilon” (1200 yilligi munosabati bilan) va h.k.

Musiqa-nota asarlari ham ko’p sonni tashkil qiladi. Sofiya Saftarovaning “Samarqand” qo’shig’i, M.Azimovning “Azim Buxoro” qo’shig’i, “Yalla” vokal-cholg’u ansamblining “Toshkent” qo’shig’i va boshqa shu kabi ko’pgina qo’shiqlarni olish mumkin.

Hujjatlarning yangi turi sifatida keyingi o’n besh – yigirma yil ichida paydo bo’lgan elektron hujjatlar hozirgi sharoitda keng tarqalayotgan materiallar hisoblanadi. Biroq o’lkashunoslik adabiyotlari ichida alohida o’lkalarga bag’ishlangan maxsus elektron resurs hozircha yo’q, bundan buyon bunday materiallar AKM lari va ARM lari fondidan keng o’rin olishi turgan gap.

O‘lkashunoslik adabiyotlarining maqsadi va kitobxonlik doirasiga ko’ra hillari boshqa fan sohalari adabiyotlarining hillari kabi asosiy 5 tasi: ilmiy, ilmiy-ommabop adabiyotlar, ishlab chiqarish adabiyotlari, spravka adabiyoti, o’quv adabiyoti. Boshqa sohalar adabiyotlari hillaridan farq qiladigan hili bu – o’lka haqidagi badiiy asarlar ham mavjud.

**O‘lka haqidagi ilmiy adabiyotlar.** Ular mamlakat ishlab chiqarish hayoti, ijtimoiy, iqtisodiy hayotidagi hamma vazifalarni muvaffaqiyatli bajarishga yordam beradi. O’lkashunoslikda esa ilmiy adabiyotlar o’lka hayotining u yoki bu tomonlari, masalalarini tadqiq qiluvchi kitobxonlarga yordam beradigan nashrlardir. Bu adabiyotlar asrimizning boshlaridanoq nashr qilina boshlagan. Masalan, “Tashkent v proshlom i nastoyashem: Ist. ocherk. Vo’p.1-4 (T.,1912)”; A. Avliyoqulovning “Gidromodulnoe rayonirovanie i rejim orosheniya kultur v Surxan-Sherabadskoy doline” (T.,1992, 609 s.); N.I. Kucherskiyning ”Zoloto Ko’zo’lkumov” (T.,2002) nomli; O.Jo’raqulovning “Qashqadaryo mang’itlari” (T.,1993, 255 b.);A.Sa’dullaev vaA.Sotliqovlarning **“**Xorazm Ma’munakademiyasining tarixiy ildizlari” (Urganch,2003),

D.A.Alimova va M.I.Filanovichlarning “Toshkent tarixi: (qadimgi davrlardan bugungi kungacha)” (T., 2007), G’. Xodjaniyazovning “Qadimgi Xorazm mudofaa inshootlari (Milod. avv. YI asrdan mil. IY asrgacha)” (T., 2007) va boshqa ko’pgina nashrlarni misol olish mumkin.

**O‘lkashunoslik ilmiy ommabop adabiyotlari** ko’p sonni tashkil etadi va bu nashrlar o’lka yoshlarini vatanparvarlik ruhida tarbiyalashga yordam beradi. Ilmiy ommabop adabiyotlar mazmuniga ko’ra universal, umumiy ishlar, soha, tematik va h.k.larga bo’linadi. XX asrning 30-yillarida ko’plab chop etilgan. O’sha davr nashrlaridan N.Validovning “Oltiariq sirlari” kitobi (Samarqand-Boku, 1930); P.Alekseenkoning “Qo’qon avtonomiyasi” (T.,1931) kabi kitoblarini olish mumkin. Hozirda (keyingi yillarda) nashr qilingan, yoshlarni jonajon o’lkaga muhabbat ruhida tarbiyalashga yordam beruvchi ilmiy-ommabop o’lkashunoslik adabiyotlariga N.Ismoilovning “Denov taronasi” nomli denovliklar va Denov haqidagi lavhalarni (T.,1995); Z.Muhitdinovning “Andijonlik qaxramonlar” (Andijon,1995); S.Shokarimov va A Sultonovlarning “Jannatmakon Andijon” nomli “Istiqlolning ulug’ odimlari” turkumida 2002 yilda matni uch tilda chop etilgan asari; O.Sirojovning “Buxoro fidoyilari” (Buxoro, 1995), G.Durdievaning “Xiva ayollari” (T.,2002) va boshqa shu kabi ko’pgina nashrlarni misol olish mumkin. S.S.Buxoriyning “Buyuk Xorazmiylar” kichik risolasi, Y.Solijonovning “Farg’ona adiblari” (Farg’ona, 2005), A. Xotamov va Nurxon Bekniyozlarning “Karmana – qadimiy diyor” asari ham shu adabiyotlar jumlasidandir.

**O‘lkashunoslik spravka adabiyoti**  juda ko’p sonni tashkil qiladi. Spravka adabiyoti na faqat kitobxonga, balki kutubxonachi-bibliograflarga ham kitobxonning o’lka haqidagi faktografik so’roqlarini bajarishda asosiy manba bo’lib xizmat qiladi. Bu hildagi adabiyotlar XIX asr oxirlari va XX asrning boshlarida ham ko’plab chiqarilgan. Masalan, Ya.P.Senkulskiyning “Putevoditel po Samarkandu s opisaniem drevnix pamyatnikov” (Samarkand, 1916); “Adresnaya spravochnaya kniga Ferganskoy oblasti na 1912 g.” (Skobelev, 1912); “So’r-Darinskaya oblast 1906 g.” (T., 1907) va boshqalar.

Undan keyingi davrlarda nashr qilingan spravka adabiyoti janri xilma-xildir. Ular: turli yo’l ko’rsatkichlar, fotoalbomlar, xaritalar, entsiklopediyalar, ma’lumotnoma va boshqalar. Masalan, Toshkentning 2000 yilligiga chiqqan “Toshkent” entsiklopediyasi (T., 1983); “Yosh geograf - o’lkashunos entsiklopedik lug’ati” (T., 1981); “Xiva ming gumbaz shahri” fotoalbomi va “Buxoro: ochiq osmon ostidagi muzey” fotoalbomi Xiva va Buxoro shaharlarining 2500 yillik yubileyi munosabati bilan chiqarildi (1997 y.). X.Tangrievning “Ardog’imdasan, Angor” tarixiy, ijtimoiy, iqtisodiy qisqacha ma’lumotnomasi. XX asrning 70-80 yillarda respublikamizning deyarli hamma viloyatlari va yirik industrlashgan sanoat shaharlariga bag’ishlangan kichik hamda yirik ma’lumotnomalar chop etilgan.

Bulardan tashqari “Toshkent ko’chalari”, “Toshkent teatrlari”, “Toshkent muzeylari”, “Toshkent 1993” telefon spravochnigi va boshqa ko’plab yo’l ko’rsatkichlarni ham misol keltirish mumkin.

Yana respublikamizning me’moriy yodgorlik shaharlari Samarqand, Buxoro, Xiva, Shahrisabz va boshqalar haqida ham yo’l ko’rsatkichlar va fotoalbomlar nashr etilgan.

**O‘lkashunoslik ishlab chiqarish adabiyoti.**  Asosan xalq xo’jaligining hamma tarmoqlari, ulardagi yutuqlar, ishlab chiqarishini tashkil etish masalalarini yoritgan ko’p nusxadagi kitob va kichik risolalardan iborat. Masalan, “1930 yilgi Toshkent okrugida ko’klamgi ekish kompaniyasining plani” (T.,1930) (arab grafikasida); “Chirchikstroy moshnoe orudie v borbe za xlopkovuyu nezavisimost” (Moskva-T.,1931); “Razvitie orosheniya v Golodnoy stepi” (T.,1930); “Razvitie oroshenie v Zarafshanskoy doline” (T., 1930) va boshqalar.

Hozirda ishlab chiqarish adabiyotlari istiqlol g’oyalari, milliy mafkurani amaliy namoyon qiluvchi adabiyotlardan iborat.

Masalan, “Paxtachilikda Andijon uslubi: chigitni plenka ostiga ekish va uning samaradorligi: Paxtakorlar uchun qo’llanma” (Nukus, 1997); A.Safarovning “Xorazmlik tadbirkor” (T.,1995); “Andijon viloyati mahalliy sanoati: yuksalish yo’lida” (Andijon, 1995); O.Omonovning Muborak gazni qayta ishlash zavodi va “Muborakneftegaz” korxonasi ishchi-xizmatchilari haqidagi “Olovqalb odamlar” (T.,2003) nomli lavha va ocherklar to’plami; P.Ravshanovning “Qashqadaryo istiqlol arafasida.1986-1989 yillar” (T.,2003) nomli; R.Jumanazarov va A.Sobirovning “Tuyamo’yin va tuyamo’yinliklar” (Urganch, 2003) va shu kabi boshqa nashrlarni misol olish mumkin.

**O‘lkashunoslik o’quv adabiyoti.** O’rta maktab dasturida “o’lka” mavzusi mustaqil o’rganish uchun deyarli kam berilgan. Biroq, ayrim materiallar bor: vohalar, vodiylar, viloyatlar bo’yicha chiqqan xaritalar, atlaslarni, adabiy xrestomatiyalarni olish mumkin.

**O‘lka haqida badiiy asarlar.** Bu asarlar kitobxonni estetik tarbiyalash, hayotni badiiy ifodalash orqali tushuntirish, shaxs tarbiyasiga badiiy obrazlar orqali ta’sir etishga yordam beruvchi ko’p sonli badiiy asarlardir. Ular: E.Bozorovning “G’uzor ilhomlari” (T., 1995); Otabek Shodmonning “Shirmonbuloq oqshomlari”; B.Yunusovning

“Gumbazli shahrim” (Samarqand, 1994); Mirzakalon Ismoiliyning

“Farg’ona tong otguncha” kitobi; J.Sharipovning “Xorazm” romani; X.Chorshanbievning “Boysun mening qo’shig’im” (T., 2003); Qamchibek Kenjaning “Andijondan Dakkagacha” (Boburiylar izidan) (T.,2003) nomli safarda ko’rgan kechirganlari bitilgan asari; S.Bo’ldievaning “Nurota” (T., 2003) essesi va boshqalarni olish mumkin.

Xulosa qilib aytganda, o’lkashunoslik hujjatlarining nashr xillari va turlari hozirda turli-tuman, ularning har birining o’z kitobxoni, iste’molchisi bor. AKM lari va ARM larining vazifasi bu hujjatlarni, ular haqidagi axborotni o’z kitobxoni, iste’molchisiga etkazish, bu axborot bilan o’lkadagi barcha aholi qatlamini ta’minlashdan iboratdir.

**Tayyorladi: Bibliyografiya xizmati raxbari S.Annametova.**